**Rajtvonalnál a 2021. évi Élelmiszerbiztonsági Világnap**

**Több, nemzetközi viszonylatban is egyedülálló különlegességgel készült idén a Nemzeti Élelmiszerlánc-biztonsági Hivatal (Nébih) az Élelmiszerbiztonsági Világnapra. A színes palettán szerepel például egy sztárszakáccsal közösen kiadott szakácskönyv, egy nemzetközi hírű mém-szereplővel forgatott videó és már napok óta tele van velünk a közösségi média. Érdemes követni minket!**

Az ENSZ 2018-ban nyilvánította június 7-ét az Élelmiszerbiztonság Világnapjává. A világnap lehetőséget ad arra, hogy felhívjuk a lakosság figyelmét az élelmiszereredetű betegségek megelőzésének fontosságára, hangsúlyozva, hogy az élelmiszerbiztonság javítja az emberek általános egészségi állapotát, fokozza a gazdasági jólétet és hozzájárul a fenntartható fejlődéshez.

Az idei év jelmondata, a *„Biztonságos élelmiszerrel az egészséges holnapért”* arra mutat rá, hogy a biztonságos élelmiszerek előállítása és fogyasztása hosszú távú előnyökkel jár. E fenntartható gondolkodásmód ihlette a Nébih ünnepi kezdeményezéseit is a klasszikus eszközökre alapozott ismeretterjesztéstől egészen a virtuális térbe helyezett közösségi médiakampányig.

Büszkén mutatjuk be a tudatos sütés-főzés szerelmeseinek az Élelmiszerbiztonsági Világnap alkalmából megjelenő új szakácskönyvünket, amelyben Bernáth József séf receptjei mellett élelmiszerbiztonsági tippek, dietetikai tanácsok és maradékmentő ötletek jelentik a kuriózumot. A nyomtatott formátumú szakácskönyvet a Nébih közösségi felületein futó játékokon lehet majd megnyerni, illetve különféle rendezvényeinken ajándékozzuk meg vele a látogatókat. A világnap szellemisége így az év hátralévő részében is biztosan tovább él!

Gondoltunk azokra is, akik az online térben mozognak igazán otthonosan. Elsősorban nekik készítettük a [norovírus-fertőzés megelőzését célzó, szemléletformáló videónkat](https://www.youtube.com/watch?v=MBiqnKYJGmI), amelynek főszereplője a nemzetközi szinten ismert Arató András, azaz „Hide the Pain Harold”. A több nyelven feliratozott kisfilmet a Nébih YouTube csatornáján tesszük közzé. Mindezek mellett pedig több szakaszból álló közösségi médiakampányt is folytatunk, rövid ismeretterjesztő videókkal és pársoros, hasznos üzenetekkel.

Szeretettel ajánljuk az érdeklődők figyelmébe a 2021. évi Élelmiszerbiztonsági Világnaphoz kapcsolódó újdonságainkat! [#WorldFoodSafetyDay](https://www.facebook.com/hashtag/worldfoodsafetyday?__eep__=6&__cft__%5b0%5d=AZUQbHcKHggR0Iwi5OVid8oz1Xem58a6hTJDlDcmPI8VQ0qX9lwbmVTojgG7-BjMXfb3tMR7rNhhwdMSeOTjHPfpv5zuqljHRZi_1uhFrKH_sswLPQBbY5ljyzu5M9PHMWbAxxUjCyArYYuEJUr8QT0jF3chEJ9trN0icIgGYQsxdpLcXlzTvDDJ6FbY1VQDrHofxRBoBMh4EjaXheF-3AM26DRKJlkyH-9X2R0exKvhpg&__tn__=*NK-R)

2021. június 7.

Nemzeti Élelmiszerlánc-biztonsági Hivatal

**Social Media kampány**

<https://www.facebook.com/nebIh.hu>

<https://www.facebook.com/eteltcsakokosan>

<https://www.facebook.com/szupermenta>

<https://www.facebook.com/maradeknelkul>

**You Tube csatorna – Norovírus videó**

<https://www.youtube.com/watch?v=MBiqnKYJGmI>